CELEX: E2013J0006
Language: da
Date: 2013-11-27 00:00:00
Title: Domstolens Dom af 27. november 2013 i sag E-6/13 — Metacom AG mod advokatfirmaet Zipper & Collegen (Advokaters fri udveksling af tjenesteydelser — direktiv 77/249/EØF — selvmøder — krav om anmeldelse efter national ret — følgerne af manglende anmeldelse)

27.3.2014   
            
            
               DA
            
            
               Den Europæiske Unions Tidende
            
            
               C 88/13
            
         
      DOMSTOLENS DOM
   
   af 27. november 2013
   i sag E-6/13
   Metacom AG mod advokatfirmaet Zipper & Collegen
   (Advokaters fri udveksling af tjenesteydelser — direktiv 77/249/EØF — selvmøder — krav om anmeldelse efter national ret — følgerne af manglende anmeldelse)
   2014/C 88/10
   I sag E-6/13, Metacom AG mod advokatfirmaet Zipper & Collegen, hvori Fürstliches Landgericht (Liechtenstein) har anmodet Domstolen om i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol at fortolke Rådets direktiv 77/249/EØF af 22. marts 1977 om lettelser med henblik på den faktiske gennemførelse af advokaters fri udveksling af tjenesteydelser, har Domstolen sammensat af præsidenten Carl Baudenbacher, dommerne Per Christiansen (refererende dommer) og Páll Hreinsson afsagt dom den 27. november 2013.
   Domskonklusionen lyder således:
   
               1)
            
            
               En advokat, der anlægger en sag i eget navn i en anden EØS-stat end den, hvori han er etableret, kan påberåbe sig retten til fri udveksling af tjenesteydelser og direktiv 77/249/EØF, hvis det sker som led i dennes erhverv, og der efter den nationale retsorden i værtsstaten er mulighed for, at en advokat kan optræde på egne vegne i dennes egenskab af advokat under en retssag.
            
         
               2)
            
            
               En national bestemmelse såsom § 59 i Liechtensteins Rechtsanwaltsgesetz, hvorefter en advokat, der er etableret i anden EØS-stat, er forpligtet til under alle omstændigheder og på eget initiativ ikke blot at fremlægge dokumentation for sine kvalifikationer som advokat, men også til at melde sig hos værtsstatens kompetente myndigheder og en gang om året at forny denne anmeldelse, er i strid med artikel 7, stk. 1, i direktiv 77/249/EØF og EØS-aftalens artikel 36.
            
         
               3)
            
            
               Tilsidesættelse af en national bestemmelse såsom § 59 i Liechtensteins Rechtsanwaltsgesetz har ingen relevans med hensyn til muligheden for at kræve salær i forbindelse med en advokats præstation af grænseoverskridende tjenesteydelser.